Návrh
OPATRENIE
Národnej banky Slovenska
z ... 2011

ktorým sa dopĺňa opatrenie Národnej banky Slovenska č. 16/2010 o uverejňovaní informácií obchodníkmi s cennými papiermi a pobočkami zahraničných obchodníkov s cennými papiermi

	Národná banka Slovenska podľa § 74b ods. 4 zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov ustanovuje:

	Opatrenie Národnej banky Slovenska č. 16/2010 o uverejňovaní informácií obchodníkmi s cennými papiermi a a pobočkami zahraničných obchodníkov s cennými papiermi (oznámenie č. 388/2010 Z. z.) sa dopĺňa takto:

Čl. I

V § 1 sa dopĺňa nový odsek 20, ktorý znie:

	„(20) Informácie o zásadách odmeňovania pre všetkých členov štatutárneho orgánu obchodníka s cennými papiermi, vedúcich zamestnancov zodpovedných za riadenia rizík obchodníka s cennými papiermi a zamestnancov zodpovedných za riadenia rizík obchodníka s cennými papiermi obsahujú:
	a) informácie týkajúce sa rozhodovacieho procesu použitého pri určení zásad odmeňovania vrátane prípadných informácií o zložení a mandáte výboru pre odmeňovanie, externého poradcu, ktorého služby sa použili pri určení zásad odmeňovania a úlohy príslušných zúčastnených strán,
	b) informácie týkajúce sa väzby medzi pohyblivou zložkou celkovej odmeny a výkonom,
	c) najdôležitejšie koncepčné vlastnosti zásad odmeňovania vrátane informácií o kritériách použitých na meranie výkonu a úpravu rizika, politiku odkladu vyplácania pohyblivej zložky celkovej odmeny a kritériá nadobúdania práv na vyplácanie pohyblivej zložky celkovej odmeny,
	d) informácie o výkonnostných kritériách, na ktorých sa zakladá nárok na jednotlivé časti pohyblivej zložky celkovej odmeny,
	e) hlavné parametre a zdôvodnenie akéhokoľvek systému pohyblivých zložiek a všetkých ďalších nepeňažných výhod,
	f) súhrnné kvantitatívne informácie o odmeňovaní rozčlenené podľa obchodných oblastí,
	g) súhrnné kvantitatívne informácie o odmeňovaní rozčlenené podľa všetkých členov štatutárneho orgánu obchodníka s cennými papiermi, vedúcich zamestnancov zodpovedných za riadenia rizík obchodníka s cennými papiermi a zamestnancov zodpovedných za riadenia rizík obchodníka s cennými papiermi, týkajúce sa
		1. výšky odmeny za kalendárny rok rozdelenej na základnú zložku mzdy a pohyblivú zložku celkovej odmeny a počtu príjemcov,
		2. výšky a formy pohyblivej zložky celkovej odmeny podľa jej jednotlivých častí,
		3. výšky zostávajúceho odloženého odmeňovania rozdeleného na nárokovateľné a nenárokovateľné časti,
		4. výšky odloženého odmeňovania priznaného počas kalendárneho roku, vyplateného a zníženého prostredníctvom úprav na základe výkonu,
		5. nových platieb v súvislosti s prijatím do zamestnania a odstupným, vyplatených počas kalendárneho roku, a počtu príjemcov takýchto platieb,
		6. výšky odstupného priznaného počas kalendárneho roka, počtu príjemcov a najvyššej takejto platby priznanej jednotlivcovi.

	Doterajšie odseky 20 až 24 sa označujú ako odseky 21 až 25.

Čl. II

	Toto opatrenie nadobúda účinnosť 1. júla 2011.

Jozef Makúch
guvernér

Vydávajúci útvar:	Odbor regulácie a metodiky riadenia rizík	tel.: +421 2 5787 3301
fax: +421 2 5787 1118	
Vypracoval:	Ing. Martin Mačuga	tel.: +421 2 5787 2887
email: martin.macuga@nbs.sk